text: РЕШЕНИЕ ЗА ИЗПЪЛНЕНИЕ НА СЪВЕТА
  от 19 декември 2014 година
  за назначаване на председател, заместник-председател и другите щатни членове на Съвета за преструктуриране
  (2014/943/ЕС)
  СЪВЕТЪТ НА ЕВРОПЕЙСКИЯ СЪЮЗ,
  като взе предвид Договора за функционирането на Европейския съюз,
  като взе предвид Регламент (ЕС) № 806/2014 на Европейския парламент и на Съвета от 15 юли 2014 г. за установяването на еднообразни правила и еднообразна процедура за преструктурирането на кредитни институции и някои инвестиционни посредници в рамките на Единния механизъм за преструктуриране и Единния фонд за преструктуриране и за изменение на Регламент (ЕС) № 1093/2010 (1), и по-специално член 56, параграф 6 от него,
  като взе предвид предложението на Европейската комисия,
  като има предвид, че:
  (1)
  Регламент (ЕС) № 806/2014 влезе в сила на 19 август 2014 г.
  (2)
  За да се осигури бърз и ефективен процес на вземане на решение по свързани с преструктурирането въпроси, Единният съвет за преструктуриране, създаден с член 42, параграф 1 от Регламент (ЕС) № 806/2014 (наричан по-долу „Съветът за преструктуриране“), следва да бъде отделна агенция на Съюза със специфична, съответстваща на задачите му структура.
  (3)
  Съставът на Съвета за преструктуриране следва да е надлежно съобразен с всички въвлечени в процедурите за преструктуриране интереси. Като се имат предвид възложените на Съвета за преструктуриране задачи, следва да бъдат назначени председател, заместник-председател и четиримата други щатни членове на Съвета за преструктуриране.
  (4)
  Съгласно член 56, параграф 7 от Регламент (ЕС) № 806/2014 мандатът на първия председател на Съвета за преструктуриране, назначен след влизането в сила на посочения регламент, е тригодишен, като той подлежи на еднократно подновяване с пет години. Съгласно член 56, параграф 5 от Регламент (ЕС) № 806/2014 мандатът на заместник-председателя и четиримата други щатни членове на Съвета за преструктуриране е петгодишен.
  (5)
  На 19 ноември 2014 г. Комисията представи на Европейския парламент списък на кандидатите за назначаване на длъжностите председател, заместник-председател и четиримата други щатни членове на Съвета за преструктуриране в съответствие с член 56, параграф 6 от Регламент (ЕС) № 806/2014. На 5 декември 2014 г. Комисията представи на Европейския парламент предложение за назначаване на председателя, заместник-председателя и четиримата други щатни членове на Съвета за преструктуриране. Европейският парламент одобри предложението на 16 декември 2014 г.,
  ПРИЕ НАСТОЯЩОТО РЕШЕНИЕ:
  Член 1
  1. Следното лице се назначава за щатен член на Единния съвет за преструктуриране с тригодишен мандат, считано от влизането в сила на настоящото решение:
  г-жа Elke KÖNIG, председател.
  2. Следните лица се назначават за щатни членове на Единния съвет за преструктуриране с петгодишен мандат, считано от влизането в сила на настоящото решение:
  -
  г-н Timo LÖYTTYNIEMI, заместник-председател,
  -
  г-н Mauro GRANDE, директор по въпросите, свързани със стратегията и координацията,
  -
  г-н Antonio CARRASCOSA, директор по въпросите, свързани с планирането на преструктурирането,
  -
  г-жа Joanne KELLERMANN, директор по въпросите, свързани с планирането на преструктурирането,
  -
  г-н Dominique LABOUREIX, директор по въпросите, свързани с планирането на преструктурирането.
  Член 2
  Настоящото решение влиза в сила в деня на публикуването му в Официален вестник на Европейския съюз.
  Съставено в Брюксел на 19 декември 2014 година.